Krajčí, Marek, poslanec NR SR (2023-12-15):
Ďakujem pekne za slovo, pán predseda. Vážené kolegyne, vážení kolegovia, pán minister, nuž stojím tu najmä kvôli tomu, že v tomto zákone sa vsunul čl. 3, ktorý podľa mňa tam absolútne nemal čo hľadať, bolo to opakovane rozprávané aj na tomto mieste, že ani samotní poslanci koalície netušili, že takýto článok je tam vložený a keď prišla pani predsedníčka Úradu pre dohľad nad zdravotnou starostlivosťou na výbor, tak boli prekvapení, že čo tam vlastne robí. Ja už som sa k tomu aj vyjadroval včera vo faktickej pripomienke k výbornému vystúpeniu Oskara Dvořáka, ktorý veľmi podrobne popísal tú celú problematiku, dôležitosť nezávislosť tohto úradu, tak ako je momentálne teraz nastavený, to, že ide o vyššieho štátneho úradníka, ktorého by na takúto pozíciu naozaj mal odobriť parlament, mal menovať prezident. A takisto rozprával o tom, a myslím, že viacerí sa s tým stotožňujeme, že súčasná pani predsedníčka síce je nastavená tak, ako je nastavená, naozaj veľmi ostro vystupuje najmä proti súkromníkom v zdravotníctve, avšak treba si uvedomiť, že robí to veľmi nezávisle a nikdy predtým takýto predseda na tom úrade nebol. Skôr naopak, sme videli, že ten úrad bol vždycky pod vplyvom politickej garnitúry, predsedovia tohto úradu realizovali viac-menej to, čo politici dohodli, či to bolo pri tej známej transakcii, keď sa Dôvera zlučovala s poisťovňou Apollo, tam bolo potrebné, aby úrad posvätil viaceré záležitosti, aby celá tá transakcia bola úspešná a týmto spôsobom zo zdravotníctva Slovenska bolo odliatych cez 400 mil. eur a, samozrejme, išli do cyperských schránok. Nehovoriac o tom, že keď sa poriadne pozrieme, čo sa vlastne dialo, tak sú tam vysoko pravdepodobné indície, že, že ten lup sa rozdelil zhruba 50 ku 50 práve v Dôvere a na druhej strane potom išlo 200 mil. eur, čo boli následne vyplatené spoločnosti Prefto Holding, za ktorým podľa mediálnych informácií stál známy podnikateľ spojený s viacerými kauzami bývalých vlád SMER-u Juraj Široký. K tomu, aby tá transakcia mohla byť posvätená, tak bolo nevyhnutné dovoliť také nadmerné nadhodnotenie kmeňu poistencov Apolla, ktorí sa sčleňovali do poisťovni Dôvery a tým pádom si vlastne poisťovňa umelo, alebo účtovne vytvorila zisk, na ktorý, samozrejme, nemala keš a aby, aby to, aby mohla tento zisk vyplatiť, potrebovala si zobrať úver. A tento úver si zobrala z bankových inštitúcií a bolo potrebné, aby Úrad pre dohľad nad zdravotnou starostlivosťou schválil tento úver, čo sa, samozrejme, podarilo. Faktom ale potom je, že ďalších desať rokov takmer tento úver bol splácaný a bol splácaný spôsobom, že všetci poistenci Dôvery, ktorí odvádzali svoje zdravotné poistenie, a v podstate aj štát, ktorý platil za, alebo prispieval do tohto solidárneho systému zdravotného poistenia práve do poisťovni Dôvera, tak z tohto zdravotného poistenia sa splácal tento úver, takže mnohí ľudia, ktorí si mysleli, že odvádzajú odvody preto, aby sa poskytovala za tie financie zdravotná starostlivosť, tak v podstate splácali úver tým, ktorí si vyplatili dividendy, a, žiaľ, ešte aj s úrokmi. Toto všetko musel posvätiť Úrad pre dohľad nad zdravotnou starostlivosťou a urobil to práve preto, že bol v politickom područí vtedajšej strany SMER. A nielen to, keď sa celá táto transakcia pripravila, zrealizovala a priamo pri nej bol, samozrejme, vtedy bol ministrom pán Richard Raši, ministrom zdravotníctva, a priamo túto transakciu z vnútra na ňu dohliadal a pomáhal ju vytvoriť, to bol súčasný tiež minister Tomáš Drucker. Tak keď sa táto transakcia zrealizovala, bolo potrebné, aby sa z nej nezaplatili ešte dane, takže to sa potom vyriešilo ku koncu roku tu v pléne, keď tiež opäť poslanci vtedajšej koalície SMER-u schválili narýchlo pozmeňujúci návrh, ktorý oslobodil od dane túto obludnú transakciu. Už len z tohto vidíme, že je extrémne dôležité, aby nominant tohto úradu, alebo teda predseda tohto úradu bol, bol nezávislý človek, nezávislý od politickej moci, pretože pokiaľ je to človek, ktorého len navrhne minister a schváli vláda, tak v podstate ide o štandardného politického nominanta, ktorý následne musí poslúchať a posväcovať akékoľvek veci, ktoré si dohodnú politici nad ním. A toto, čo teraz sa ide diať, je z tohto pohľadu veľmi neprijateľné, nehovoriac o tom, že súčasná pani predsedníčka vzhľadom k tomu, ako sa vyjadruje, a ja to naozaj tak vnímam, že ide o štátny verejný záujem a ide jej o to, aby financie v zdravotníctve boli investované do zdravotnej starostlivosti čo najefektívnejšie, uvedomuje si obrovský problém, ktorý nám spôsobuje krízové vlastníctvo Penty v zdravotníctve a zameriava sa na to, aby práve identifikovala, akým spôsobom sa toto krížové vlastníctvo Penty v zdravotníctve realizuje, akým spôsobom nám takýmto spôsobom unikajú financie. Ja o tom viem, že má rozpracované viaceré projekty, aj počas našej éry si pýtala dáta, aby ich mohla mať a mala ich k dispozícií a vedela zefektívniť slovenské zdravotníctvo v prospech pacienta. Keď teraz túto ženu odtiaľ odvoláte, je mi nad slnko jasné, že v týchto ich projektoch sa pokračovať nebude. Nehovoriac o tom, že Úrad pre dohľad nad zdravotnou starostlivosťou má na krku vzhľadom na to, že komunikoval pravdu, ktorá sa diala v minulosti, súdne spory s Pentou, samozrejme, je veľmi dôležité, aby tam súčasná predsedníčka nebola, pretože tým pádom to už nebude, samozrejme, v jej rukách. A ja osobne sa aj potom budem obávať, že kto bude zastupovať úrad a akým spôsobom sa ďalej tieto spory budú vyvíjať. Dá sa predpokladať, že, že nakoniec z nich ešte môže vyjsť Penta ako víťaz. Takže tu, tu naozaj ide o niečo, čo je z takého toho globálneho pohľadu úplne logické, potrebujete veľmi rýchlo túto ženu dostať z tej pozície preč, aby ste mali kontrolu nad zdravotníctvom, aby ste mali kontrolu na ôsmimi miliardami eur, ktoré tam budúci rok natečú, a aby tam boli vaši ľudia, ktorí vás budú rešpektovať a počúvať. Však vy sa tým podľa mňa ani netajíte, dokonca ja mám pocit, na výbore som tak zachytil od pána predsedu Baláža, však vlastne to je vaše právo. Vy teraz vládnete, vy, vy si môžte tie veci urobiť, ako chcete, ale viete, toto nie je správne. Pre túto krajinu to určite nie je správne. Nie je to správne pre demokraciu, aby ste takýmto spôsobom využívali, a ja to nezvem, že zneužívali moc, ktorú vám ľudia odovzdali, a je, je to obrovská škoda. Je to obrovská škoda, že idete takýmto spôsobom priniesť hlavu predsedníčky na tanieri pánovi Haščákovi, ktorý má enormný záujem, aby ona ďalej na tejto pozícii nepôsobila. Dovoľte aj mne, aby som k tejto veci predniesol pozmeňujúci návrh, ktorý sme pripravili, pretože si myslíme, že naozaj ten návrh, ten čl. 3, ktorý, ktorý je v tomto zákone, ocitol sa tam naozaj úplne nelogicky, nevidíme žiaden dôvod na to, aby o takomto niečom sa dokonca v skrátenom legislatívnom konaní rozhodovalo, tak aby bol vypustený z tohto zákona. Myslíme si, že právomoc prezidenta Slovenskej republiky vymenovávať a odvolávať predsedu Úradu pre dohľad nad zdravotnou starostlivosťou na návrh vlády je dôležitá právomoc, ktorá má zostať. A takisto si myslíme, že sa k tejto veci má povinnosť a právomoc vyjadriť aj Národná rada Slovenskej republiky, tak aby bol tento nominant alebo kandidát čo najnezávislejší. A samozrejme, tá tretia vec, ktorá odhaľuje vaše motívy, je že odvolať súčasného predsedu by bolo veľmi náročné, pretože zákon mu naozaj dáva veľmi silnú pozíciu, tak je dôležité tam z vášho pohľadu zaviesť nový, veľmi vágny dôvod odvolania predsedu, čo, samozrejme, je, je tendenčný krok súčasnej vlády, keďže podľa súčasne platného a účinného znenia zákona nie sú dané dôvody na odvolanie predsedníčky úradu. Takže navrhovaná zmena je v rozpore s princípom právnej istoty, keďže zmeny sa zavádzajú počas funkčného obdobia vymenovanej predsedníčky úradu a dochádza k porušeniu zákazu retroaktivity. Takže dovoľte, aby som teraz, poprosím, môžte mi zastaviť čas? Dovoľte, aby som prečítal ten pozmeňujúci návrh poslanca Národnej rady Slovenskej republiky Mareka Krajčího k vládnemu návrhu zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony. Číslo parlamentnej tlače 90. Čl. III sa vypúšťa. Nasledujúce články sa primerane prečíslujú. Ďakujem, skončil som.